b'\n_START_ARTICLE_\nMarca de Meissen\n_START_SECTION_\n\xc3\x8entemeierea\n_START_PARAGRAPH_\n\xc3\x8en 928 sau 929, \xc3\xaen timpul campaniei \xc3\xaempotriva slavilor Glomacze, regele german Henric I "P\xc4\x83s\xc4\x83rarul" a construit un castel pe o colin\xc4\x83 ce str\xc4\x83juia Elba. Viitorul Albrechtsburg a fost atunci numit Meissen, dup\xc4\x83 r\xc3\xa2ul Meisa. Cur\xc3\xa2nd s-a dezvoltat acolo un ora\xc8\x99, la poalele fort\xc4\x83re\xc8\x9bei. Cu toate acestea, Henric nu a \xc3\xaentreprins nicio ac\xc8\x9biune de germanizare a slavilor sau de creare a unui ansamblu de fortifica\xc8\x9bii, Meissen r\xc4\x83m\xc3\xa2n\xc3\xa2nd, ca \xc8\x99i Brandenburg o insul\xc4\x83 \xc3\xaentr-o mare slav\xc4\x83. Aceast\xc4\x83 situa\xc8\x9bie nu a durat \xc3\xaens\xc4\x83. Ora\xc8\x99ul a prosperat, ajung\xc3\xa2nd \xc3\xaen cele din urm\xc4\x83 unul dintre cele mai importante t\xc3\xa2rguri din cadrul vastei M\xc4\x83rci a lui Gero, care acoperea \xc8\x9binuturile de la r\xc4\x83s\xc4\x83rit de Ducatul de Saxonia. Atunci c\xc3\xa2nd Marca lui Gero a fost divizat\xc4\x83 \xc3\xaen 965 ca urmare a mor\xc8\x9bii markgrafului Gero "cel Mare", Meissen a constituit centrul unei noi m\xc4\x83rci, \xc3\xaendreptate cu prioritate \xc3\xaempotriva slavilor sorbi. Prima men\xc8\x9biune a unui markgraf de Meissen apare \xc3\xaen 968. \xc3\x8en acela\xc8\x99i an, castelul a devenit de asemenea sediul nou createi episcopii de Meissen._NEWLINE_\xc3\x8en 979, un anume conte Rikdag a devenit markgraf de Meissen, el achizi\xc8\x9bion\xc3\xa2nd \xc8\x99i teritorii ale M\xc4\x83rcii de Merseburg \xc8\x99i M\xc4\x83rcii de Zeitz. Din 982, teritoriul M\xc4\x83rcii de Meissen s-a extins, ajung\xc3\xa2nd \xc3\xaen est p\xc3\xa2n\xc4\x83 la r\xc3\xa2ul Neisse, iar \xc3\xaen sud \xc3\xaen direc\xc8\x9bia Erzgebirge. \xc3\x8en 983, prinz\xc3\xa2nd vestea \xc3\xaenfr\xc3\xa2ngerii \xc3\xaemp\xc4\x83ratului Otto al II-lea \xc3\xaen b\xc4\x83t\xc4\x83lia de la Stilo, slavii din tribul vele\xc8\x9bilor afla\xc8\x9bi la frontiera Saxoniei s-au r\xc4\x83sculat. Episcopiile de Havelberg \xc8\x99i Brandenburg au fost distruse, iar Marca de Zeitz devastat\xc4\x83. Markgraful Rikdag \xc8\x99i-a unit for\xc8\x9bele cu cele ale markgrafilor de Luzacia \xc8\x99i Marca Nordului, ca \xc8\x99i cu ale episcopului de Halberstadt \xc8\x99i arhiepiscopului de Magdeburg \xc8\x99i i-au \xc3\xaenfr\xc3\xa2nt pe r\xc4\x83scula\xc8\x9bii slavi la Belkesheim, \xc3\xaen apropiere de Stendal. Cu toate acestea, teritorii \xc3\xaentinse erau pierdute, iar germanii se vedeau din nou redu\xc8\x99i la vest de Elba._NEWLINE_Odat\xc4\x83 cu numirea ca markgraf a lui Eckard I din 985, titlul a fost de\xc8\x9binut de c\xc4\x83tre familia nobil\xc4\x83 Ekkehardingilor. \xc3\x8en 1002, regele Boleslau I al Poloniei a cucerit Marca Thuringiei \xc8\x99i p\xc3\xa2n\xc4\x83 la Pacea de la Bautzen din 1018 markgrafii de Meissen au fost nevoi\xc8\x9bi s\xc4\x83 cedeze teritoriul slavilor milcieni din Luzacia Superioar\xc4\x83 monarhului polon. \xc3\x8en 1046, marca a revenit contelui Otto de Weimar-Orlam\xc3\xbcnde, iar din 1067 familiei nobililor saxoni Brunonen, al c\xc4\x83ror reprezentant, Egbert al II-lea, a fost depus \xc3\xaen timpul Luptei pentru \xc3\xaenvestitur\xc4\x83, \xc3\xaen 1089.\n_START_SECTION_\nDomnia Casei de Wettin\n_START_PARAGRAPH_\n\xc3\x8emp\xc4\x83ratul Henric al IV-lea a acordat atunci Meissen contelui Henric de Eilbenburg, membru al Casei de Wettin, dinastie sub a c\xc4\x83rei domnie marca va r\xc4\x83m\xc3\xa2ne pentru tot restul existen\xc8\x9bei sale. Sub conducerea markgrafului Wiprecht de Groitzsch \xc3\xaen anii \'20 ai secolului al XII-lea, Meissen a fost definitiv supus germaniz\xc4\x83rii. Wiprecht a fost succedat de c\xc4\x83tre Conrad "cel Mare" (1123\xe2\x80\x931156), Otto "cel Bogat" (1156\xe2\x80\x931191) \xc8\x99i Dietrich "cel Asuprit" (1191\xe2\x80\x931221), sub care marca s-a extins \xc8\x99i dezvoltat._NEWLINE_\xc3\x8en 1264, Henric al III-lea s-a implicat \xc3\xaen R\xc4\x83zboiul de succesiune a Thuringiei, land \xc3\xaen care unchiul s\xc4\x83u, Henric Raspe, a murit f\xc4\x83r\xc4\x83 a avea urma\xc8\x99i. \xc3\x8entre 1243 \xc8\x99i 1255, Henric al III-lea a ob\xc8\x9binut Pleisseland \xc3\xaen jurul Altenburgului, ca o m\xc4\x83sur\xc4\x83 preventiv\xc4\x83. \xc3\x8en 1307, \xc3\xaencercarea \xc3\xaemp\xc4\x83ratului Henric al VII-lea de a supune din nou pe markgrafii de Meissen a e\xc8\x99uat, odat\xc4\x83 cu \xc3\xaenfr\xc3\xa2ngerea sa \xc3\xaen b\xc4\x83t\xc4\x83lia de la Lucka. Din acel moment, marca a devenit independent\xc4\x83 de facto fa\xc8\x9b\xc4\x83 de orice alt\xc4\x83 autoritate._NEWLINE_\xc3\x8en anii care au urmat luptei de la Lucka, s-au \xc3\xaenregistrat mai multe domnii \xc3\xaen comun a diferi\xc8\x9bi membri ai Casei de Wettin. \xc3\x8en anii 1382 \xc8\x99i 1445, aceast\xc4\x83 situa\xc8\x9bie a condus chiar la divizarea M\xc4\x83rcii de Meissen. Cu toate acestea, ramurile adiacente familiei se stingeau, iar p\xc4\x83m\xc3\xa2nturile se reuneau. \xc3\x8en acela\xc8\x99i timp, teritoriul se extindea prin c\xc4\x83s\xc4\x83torii dinastice, cump\xc4\x83r\xc4\x83ri sau cuceriri, ceea ce explic\xc4\x83 faptul c\xc4\x83 \xc3\xaen 1426 marca a dob\xc3\xa2ndit drepturile de a fi burgrafat. La sf\xc3\xa2r\xc8\x99itul secolului al XV-lea, suprafa\xc8\x9b\xc4\x83 teritorial\xc4\x83 guvernat\xc4\x83 de dinastia de Wettin cuprindea p\xc4\x83m\xc3\xa2nturile dintre Werra \xc8\x99i Oder._NEWLINE_\xc3\x8en 1423, Frederic "cel Lupt\xc4\x83tor" a devenit markgraf, instituind dinastia de Ducatul de Saxonia-Wittenberg. Din acel moment, Marca de Meissen a intrat \xc3\xaen cuprinsul Principatului Electorat de Saxonia, pierz\xc3\xa2ndu-\xc8\x99i statutul de principat independent.'